Diari Oficial de la Generalitat Valenciana


Sumari del DOGV 1598, del 31-07-1991 (1991/822275)

ORDRE de 24 de juny de 1991, de la Conselleria de Sanitat i Consum, per la qual es convoca una subvenció per al desplegament de determinats aspectes del pla de salut mental en la Comunitat Valenciana.
--------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1991/06/24/(1)/dof/vci/html**

### Dades del document

Número de DOGV
:   1598

Data del DOGV
:   31-07-1991

Secció del DOGV
:   DISPOSICIONS GENERALS

Número del document
:   1991/822275


Data del document
:   24-06-1991

Organisme emissor
:   Conselleria de Sanitat i Consum

Tipus de document
:   Ordre

Anàlisi jurídica

Ordre de 24 de juny de 1991, de la Conselleria de Sanitat i Consum, per la qual es convoca una subvenció per al desplegament de determinats aspectes del pla de salut mental a la Comunitat Valenciana.  
L'aplicació del pla de salut mental de la Comunitat Valenciana inclou com una de les seues actuacions més necessàries en l'avanç de la seua implantació, el desplegament de programes específics d'intervenció psicosocial, de suport al pacient psiquiàtric i a la seua família en el medi familiar per tal de disminuir-hi factors de risc, prevenir recidives, potenciar l'adherència del pacient al tractament i millorar la qualitat de la comunicació i de la relació entre el pacient i la seua família, per tal d'aconseguir, en definitiva, millorar la qualitat de vida i el grau de reinserció del pacient al seu medi familiar i social.  
Entre d'altres, com a continguts del programa, hi ha de figurar necessàriament: la formació de professionals en la metodologia i tècniques d'intervenció; el desenvolupament efectiu del programa en una casuística determinada i l'avaluació dels resultats.  
Per tot això, conformement amb les competències pròpies d'aquesta conselleria, fent ús de les atribucions que em confereix l'article 35 de la Llei 5/83, de 30 de desembre, de la Generalitat Valenciana, de Govern Valencià, i l'article 8 del Decret 159/87, de 21 de setembre, del Consell de la Generalitat Valenciana, pel qual s'aprova el Reglament Orgànic i Funcional de la Conselleria de Sanitat i Consum  
ORDENE:  
Article primer  
Convocar una subvenció per al desplegament de determinats aspectes del programa de salut mental en la Comunitat Valenciana.  
S'aproven les bases per les quals es regeix aquesta convocatòria, incloses a l'annex d'aquesta ordre.  
Article segon  
L'ajuda referida per import total de 5.000.000 de pessetes serà sufragada amb càrrec a l'aplicació pressupostària 09.47.4117.053.85.339.32, codi de línia 403/000/91.  
València, 24 de juny de 1991.  
El Conseller de Sanitat i Consum,   
JOAQUIN COLOMER SALA  
ANNEX  
Bases per a la concessió d'una subvenció per al desplegament de determinats aspectes del programa de salut mental en la Comunitat Valenciana  
Primera  
1. La subvenció objecte d'aquesta convocatòria s'adjudicarà mitjançant una selecció entre els distints projectes presentats.  
2. La subvenció es concedirà a un projecte de treball en què figure un sistema de formació de professionals en metodologia i tècniques d'intervenció psicosocial en el medi familiar; el disseny de l'aplicació efectiva del programa en una casuística determinada i el sistema d'avaluació dels procediments i dels resultats.  
Segona  
La subvenció va destinada a professionals de salut mental: metges psiquiatres, psicòlegs i diplomats en infermeria, destinats en equips o serveis de salut mental.  
Tercera  
Les sol·licituds es dirigiran al Conseller de Sanitat i Consum i es presentaran en el registre general de la Conselleria o per qualsevol dels procediments previstos en l'article 66 de la Llei de Procediment Administratiu, en el termini de 20 dies naturals a partir de la publicació d'aquesta convocatòria al Diari Oficial de la Generalitat Valenciana, i s'hi adjuntarà la següent documentació:  
a) Certificació personal que acredite estar destinat en una unitat o servei de salut mental en la Comunitat Valenciana.  
b) Projecte de treball:  
1. Fonaments teòrics.  
2. Aplicació pràctica.  
2.1. Formació de professionals.  
2.2. Aplicació en una casuística determinada.  
3. Sistema d'avaluació.  
c) Currículum de/ls sol·licitant/s.  
d) Tota la documentació que considere pertinent adjuntar-hi com a mèrits personals.  
e) Fotocòpia del DNI, número d'identificació fiscal (NIF) i dades bancàries.  
f) Certificació de compatibilitat per a l'adjudicació de la subvenció.  
Quarta  
La quantia de la subvenció serà pagada el 50% a la concessió i el 50% restant a la finalització, amb la prèvia certificació d'aprofitament estesa pel Director General de Planificació de l'Assistència Sanitària.  
Cinquena  
Seran obligacions del/ls professional/s subvencionat/s:  
a) Presentar una avaluació trimestral del desenvolupament del projecte.  
b) Presentar els justificants de les despeses que s'hi ocasionen.  
Sisena  
La Conselleria de Sanitat i Consum podrà suspendre la subvenció concedida quan al seu parer hi haja, per part del beneficiari, un incompliment de les obligacions contretes i iniciarà el procediment per a la devolució de les quantitats percebudes indegudament, a proposta del Director General de Planificació de l'Assistència Sanitària.  
Setena  
Per a la valoració de la idoneïtat del projecte i dels mèrits dels sol·licitants es constitueix una comissió qualificadora integrada per:  
- Sr. Director General de Planificació de l'Assistència Sanitària o persona en qui delegue.  
- Director del pla de salut mental de la Comunitat Valenciana.  
La comissió qualificadora té facultats per realitzar les comprovacions que estime necessàries per a la millor qualificació del projecte i dels mèrits al·legats, i també per a resoldre tots els dubtes que hi sorgesquen en la interpretació d'aquesta subvenció i la possibilitat d'entrevistar els sol·licitants; podrà demanar l'assessorament de les persones que estime convenient.  
Una vegada finalitzada la valoració dels expedients de cadascun dels aspirants, la comissió elevarà una proposta al Conseller de Sanitat i Consum, qui resoldrà l'adjudicació de la subvenció. La resolució es publicarà al Diari Oficial de la Generalitat Valenciana.  
Així mateix, la comissió qualificadora podrà formular una proposta en el sentit que siga declarada no adjudicada la subvenció si al seu parer no hi hagués projecte o concurs amb mèrits suficients per a la seua adjudicació.


Còpia Permalink ELI